Oikeusministeriö						29.8.2008
PL 24								LAUSUNTO 
00023 Valtioneuvosto						

oikeusministerio@om.fi 
jyrki.jauhiainen@om.fi

ASUNTO-OSAKEYHTIÖLAIN KOKONAISUUDISTUS

Oikeusministeriö (”ministeriö”) on 5.6.2008 päivätyllä lausuntopyynnöllä pyytänyt SW Television Oy / Welholta (”Welho”) lausuntoa koskien luonnosta hallituksen esitykseksi uudeksi asunto-osakeyhtiölaiksi (jäljempänä ”luonnos”). 

Welho kiittää mahdollisuudesta lausua asiasta ja kommentoi seuraavassa eräitä luonnokseen sisältyviä, sen toiminnan kannalta keskeisiä säännösehdotuksia: 

3 luku 2 §: Yhtiövastikkeella katettavat menot:
 
Welho toteaa, että on myönteistä, että luonnoksen 3 luvun 2 §:ssä ja sen perusteluissa on pyritty selventämään sitä, mitä menoja taloyhtiössä voidaan kattaa yhtiövastikkeella. Luonnoksen 3 luvun 2 § 4 kohdaksi esitetty nimenomainen säännös tiettyjen kiinteistön tai rakennuksen käyttöön liittyvien hyödykkeiden ns. yhteishankinnasta on tarpeellinen selvennys nykyiseen tilanteeseen verrattuna. 

Welho pitää myönteisenä, että esimerkkinä tällaisista yhteishankinnalla hankittavista ja vastikkeella rahoitettavista palveluista on mainittu mm. tietoliikennepalvelut. 

6 luku 31 §: Päätös kaikkien osakkeenomistajien rahoittamasta uudistuksesta: 

Welho toteaa, että 6 luvun 31 § sisältää eräitä tarpeellisia selvennyksiä nykyiseen yhtiökokouksen päätöksentekoa koskevaan sääntelyyn. 

Säännöksen 1 kohdan osalta Welho toteaa, että on myönteistä, että esityksen perusteluissa on nimenomaisesti mainittu esimerkkinä ao. kohdan perusteella päätettävästä hankinnasta uuden tiedonsiirtoverkon asentaminen rakennukseen. 

Vastaavasti kohdan 2 osalta on myönteistä, että esityksen perusteluissa on täsmennetty, että ao. kohdan perusteella päätettäviä hankintoja voivat olla esimerkiksi tietoliikennejärjestelmät ja operaattoripalvelut. On asianmukaista, että esimerkiksi laajakaistayhteyden on todettu voivan olla tällainen. Sen sijaan luonnoksessa sivulla 130 käytetty ilmaisu ”perustason laajakaistayhteys” on osittain tulkinnanvarainen ja voi käytännössä johtaa ajanmukaisten laajakaistayhteyksien hankkimisen estymiseen. Welho esittää ao. ilmaisun sijalla käytettäväksi ilmaisua ”ajanmukainen laajakaistayhteys”. 

6  luku 32 §: Maksuvelvollisuuden muuttaminen kunnossapidon ja uudistuksen osalta: 

Welho toteaa, että on myönteistä, että luonnoksessa esitetään nimenomaista säännöstä koskien päätöksentekoa kustannusten tasajaosta kaikkien huoneistojen osalta samat edut ja kustannukset tuottavassa uudistuksessa. Tyypillisesti mm. tietoliikennepalvelun käyttömaksujen kohdalla vastikeperusteesta poikkeaminen voi olla perusteltua, sillä ao. hyödykkeiden osalta osakkaiden saama hyöty palvelusta ei ole riippuvainen huoneiston pinta-alasta.  

Sen sijaan Welho esittää pohdittavaksi, voitaisiinko tällainen päätös mm. tietoliikennepalvelun osalta tehdä määräenemmistön sijaan tavallisella enemmistöpäätöksellä. 

6 luku 33 §: Päätös muusta uudistuksesta

Welho toteaa, että on myönteistä, että luonnoksessa on esitetty mahdollisuutta päättää myös ns. ajankohdan tavanomaisen tason ylittävistä uudistuksista vastikerahoituksella, mikäli ao. toimenpiteestä aiheutuvien kulujen kattamiseksi peritään yhtiövastiketta kohdennetusti vain toimenpiteeseen suostuneilta osakkeenomistajilta. 

Esitetty säännös on parannus verrattuna voimassa olevaan lakiin, jonka mukaisesti tavanomaisen tason ylittävää uudistusta ei ole voitu lainkaan rahoittaa yhtiövastikkeella, vaan tällaiset hankkeet on voitu rahoittaa vain siihen suostuvilta osakkeenomistajilta perittävillä maksuilla. Esitetty säännös voikin helpottaa päätöksentekoa ja edistää mm. modernien tietoliikenneratkaisujen hankkimista taloyhtiöihin. 

Luonnoksen muista yksityiskohdista Welholla ei ole asian tässä vaiheessa huomautettavaa. 

Kunnioittavasti 

SW TELEVISION OY / WELHO

Johan Flykt
liiketoimintajohtaja